Kerteminde: Fredag morgen klokken 05.30 fik en bilist noget af en forskrækkelse.

Bilisten kørte ad Nordre Ringvej i retning af Norstranden, da en mand sprang ud foran bilen og stillede sig foran bilen med armene ud til siden.

Manden var tydeligt påvirket og råbte og skreg. Efterfølgende knuste han forruden på bilen med en knyttet næve, hvorefter anmelderen skyndte sig at køre væk, fordi manden gik hen mod bildøren, som om han ville ind i bilen.

Manden beskrives som 20-25 år, kraftigt bygget og cirka 185 centimeter høj, lys i huden. Han var iført mørk hættetrøje og mørke bukser og medbragte en plastikpose. (mille)